**Bruce Li** (født 1950) er en taiwansk skuespiller og kampsportutøver. Han ble kjent som en av de fremste Bruce Lee-imitatorene på 1970-tallet og er kjent fra filmer som blant annet *Bruce Lee: A Dragon Story* (1974), *Bruce Lee: The Man, the Myth* (1976), *Fist of Fury II* (1977) og *The Chinese Stuntman* (1982). Han hadde også regi på sistnevnte.

Li medvirket i 39 filmer i løpet av karrieren, de fleste av dem hovedroller. Han har i tillegg regissert to filmer og produsert en.

Han ble født Ho Chung-tao på Taiwan. Han begynte å studere kampsport i 1970. Like etter begynte han å jobbe som stuntmann, primært i Hongkongs filmindustri. Han fikk også mindre biroller. Etter noen år ble han overtalt til å endre navnet til Bruce Li for å skape mer likhet med den nylig avdøde filmlegenden Bruce Lee. Han filmdebuterte i en liten birolle i *Duel in the Tiger Den* (1972) og fikk sin første hovedrolle i den halvbiografiske *Bruce Lee: A Dragon Story* (1974), som var den første filmen innen Bruceploitation-sjangeren. Deretter fulgte en rekke filmer hvor han mer eller mindre opptrådte som Bruce Lee-imitator. Blant disse kan en nevne *Goodbye Bruce Lee: His Last Game of Death* (1975), *Bruce Lee: The Man, the Myth* (1976), *Exit the Dragon, Enter the Tiger* (1976), *Bruce Lee's Secret* (1977), *Fists of Bruce Lee* (1977), *Soul Brothers of Kung Fu* (1977), *Fist of Fury II* (1977), *Fist of Fury III* (1979), *The Image of Bruce Lee* (1978) og *The Chinese Stuntman* (1982). Hans karriere dabbet av i starten av 1980-årene og han forlot filmbransjen like etter sine kones død i 1985. Han flyttet deretter tilbake til Taiwan hvor han ble ansatt som trener ved Taipei’s Ping Chung University. Li har i ettertid uttrykt frustrasjon over måten bransjen forsøkte å presse ham og andre skuespillere inn i rollen som Bruce Lees arvtagere. Han reagerte spesielt på at han måtte forsøke å etterape Lees gestikuleringer, noe som i mange tilfeller gjorde det vanskelig å være seg selv foran kamera.

Hans liv i filmbransjen skildres i dokumentarfilmen *Enter the Clones of Bruce* fra 2023.

Mange holder Bruce Li for å være den mest kjente og suksessfulle Bruce Lee-imitatoren.

Referanser
----------

1. ↑   Hong Kong Movie DataBase, hkmdb.com, besøkt 2. september 2023[Hentet fra Wikidata]
2. ↑  «Sort by Release Date - Movies and TV Shows With Bruce Li (descending)». *IMDb*. Besøkt 2. september 2023.
3. ↑  «Top Fighter - martial arts documentary from 1993». Besøkt 3. september 2023.
4. 1 2 3  Raymond, Charles Nicholas (21. februar 2021). «Bruce Li: Bruce Lee's 1970s Kung Fu Replacement Explained». *ScreenRant* **(engelsk)**. Besøkt 2. september 2023.
5. 1 2 3  Entertainment, Martial Arts (21. juli 2013). «Bruce Li». *Martial Arts & Action Entertainment* **(engelsk)**. Besøkt 3. september 2023.
6. ↑  Harvey, Dennis (11. juni 2023). «‘Enter the Clones of Bruce’ Review: When Everybody Really Was Kung Fu Fighting». *Variety* **(engelsk)**. Besøkt 2. september 2023.
7. ↑  Lines, Craig (26. august 2017). «Bruce Lee: The Top 10 Bruceploitation Films». *Den of Geek* **(engelsk)**. Besøkt 2. september 2023. «By the time the boom ended (sadly, in a blaze of ruined careers and collective embarrassment), the two main Bruce clones – Le and Li – had started directing their own films and were masters of many onscreen martial arts.»

Eksterne lenker
---------------

* (en) Bruce Li på Internet Movie Database Rediger på Wikidata

* (en) Bruce Li på Hong Kong Movie Database Rediger på Wikidata

* (da) Bruce Li på Filmdatabasen Rediger på Wikidata

* (en) Bruce Li hos The Movie Database Rediger på Wikidata